ตลท.พร้อมนำเสนอ2สินค้าใหม่แลกเปลี่ยนล่วงหน้าเริ่มเม.ย.55
ตลาดหลักทรัพย์ ทำนายเคอร์เรนซีฟิวเจอร์สเปิดขาย เม.ย.นี้ จ่อขออนุญาตกระทรวงการคลังหลังแบงก์ชาติไฟเขียวแล้ว
27 ธ.ค. 2554

ตลาดหลักทรัพย์ ทำนายเคอร์เรนซีฟิวเจอร์สเปิดขาย เม.ย.นี้ จ่อขออนุญาตกระทรวงการคลังหลังแบงก์ชาติไฟเขียวแล้ว
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย เปิดเผยถึงความคืบหน้าของการซื้อขายสัญญาอ้างอิงอัตราแลกเปลี่ยนดอลลาร์บาทล่วงหน้า (เคอร์เรนซีฟิวเจอร์ส) ว่า ขณะนี้ธนาคารแห่งประเทศไทย (ธปท.) ได้อนุญาตแล้ว เหลือเพียงขั้นตอนการขออนุญาตจากกระทรวงการคลังให้สามารถซื้อขายได้ จากในอดีตจะอนุญาตให้เฉพาะธนาคารพาณิชย์เท่านั้น 
ปัจจุบันตลาดหลักทรัพย์อยู่ระหว่างการกำหนดรายละเอียดของสัญญา ในเบื้องต้นขนาดสัญญาจะมีมูลค่าประมาณ 1,000 เหรียญสหรัฐ ส่วนเงินหลักประกันอยู่ระหว่างการพิจารณา ขึ้นอยู่กับความผันผวนแต่อาจจะต่ำกว่า 10% ของขนาดสัญญา เนื่องจากความผันผวนไม่สูง เท่ากับโกลด์ ฟิวเจอร์ส ซึ่งวางหลักประกันสัดส่วน 10% ของขนาดสัญญา 
สำหรับกลุ่มผู้ลงทุนน่าจะมาจาก 2 กลุ่มบุคคลด้วยกัน กลุ่มแรก คือ ผู้ลงทุนรายบุคคลทั่วไป และอีกกลุ่มคือ ผู้ประกอบการรายเล็กที่ไม่สามารถปิดความเสี่ยงจากอัตราแลกเปลี่ยนผ่านธนาคารพาณิชย์ได้ เพราะจะกำหนดขนาดรายการขั้นต่ำไว้ที่หลัก 1 หมื่นเหรียญสหรัฐ 
สำหรับใบสำคัญแสดงสิทธิในผลประโยชน์ที่เกิดจากหลักทรัพย์อ้างอิง (ทีดีอาร์) นั้น ขณะนี้มีบริษัทหลักทรัพย์ 23 แห่ง แสดงความสนใจจะออกในรูปของการนำหุ้นต่างประเทศและดัชนีหุ้นต่างประเทศ เช่น อังกฤษ มาซื้อขายในตลาดหุ้นไทย
อย่างไรก็ตาม โบรกเกอร์ตั้งข้อสังเกตอุปสรรคจะทำให้ทีดีอาร์ไม่เกิด คือ ความเสี่ยงอัตราแลกเปลี่ยนและโบรกเกอร์จะต้องเป็นผู้ลงทุนก่อน 
นายภากร กล่าวว่า โบรกเกอร์สามารถใช้วิธีสำรวจความต้องการของลูกค้าก่อน ส่วนเรื่องอัตราแลกเปลี่ยนเห็นว่าโบรกเกอร์สามารถปิดความเสี่ยงก่อนลงทุนได้อยู่แล้ว